Jytte Hilden
Jytte Hilden er en dansk politiker og debattør.
Jytte Hilden blev cand.polyt. i 1966, fik i 1968 ansættelse i gymnasieskolen og var 1983-93 rektor ved Roskilde Katedralskole. Hun var MF for Socialdemokratiet 1979-81 og 1984-98. Som kulturminister 1993-96 i Poul Nyrup Rasmussens regeringer markerede Jytte Hilden sig som en aktiv minister med et bredt kulturbegreb og skabte med sin ukonventionelle politiske stil flere gange debat om sine kulturpolitiske initiativer. I 1996 blev hun udnævnt som forskningsminister. Hun blev ikke genvalgt ved folketingsvalget i 1998 og forlod herefter det politiske liv.
1999-2003 var Jytte Hilden kulturchef ved Det Kgl. Bibliotek. Hun har været medforfatter til debatbøger om kønsroller og kvindesag.